## Pravilnik o postupku davanja odobrenja grba i zastave jedinici lokalne samouprave

### NN 94/1998 (10.7.1998.), Pravilnik o postupku davanja odobrenja grba i zastave jedinici lokalne samouprave

# **MINISTARSTVO UPRAVE**

Na temelju članka 9. stavka 3. Zakona o lokalnoj samoupravi i upravi
("Narodne novine", broj 90/92, 94/93 i 117/93) ministar uprave donosi

## **PRAVILNIK**

### **O POSTUPKU DAVANJA ODOBRENJA GRBA I ZASTAVE JEDINICI LOKALNE SAMOUPRAVE**

Članak 1.

Ovim Pravilnikom uređuje se postupak za davanje odobrenja grba i zastave,
vođenje očevidnika o odobrenim grbovima i zastavama i druga pitanja od
značaja za izradu i uporabu grba i zastave županije, grada i općine (u
daljnjem tekstu: jedinica lokalne samouprave).

Članak 2.

Grb jedinice lokalne samouprave mora biti izrađen po pravilima heraldike.
Grb se sastoji od štita i sadržaja unutar njega.

Grb jedinice lokalne samouprave ne može sadržavati državni grb ili njegov
dio.

Jedinica lokalne samouprave, u pravilu, preuzima svoj povijesni grb
sa štitom i sadržajem unutar njega.

Članak 3.

Za izradu zastave koriste se heraldičke boje: bijela, plava, žuta, crvena
i zelena.

Županija za izradu zastave koristi, u pravilu, dvije boje, a grad i
općina, u pravilu, jednu boju. Na zastavi županije nalazi se grb županije,
na zastavi grada nalazi se grb grada, a na zastavi općine nalazi se grb
općine.

Grb se nalazi u sredini zastave ili uz koplje.

Omjer zastave treba biti 1:2.

Članak 4.

Jedinica lokalne samouprave podnosi zahtjev za odobrenje grba ili zastave
Ministarstvu uprave.

Članak 5.

Uz pisani zahtjev iz članka 4. ovoga Pravilnika jedinica lokalne samouprave
prilaže:

(1) prijedlog odluke predstavničkog tijela koja sadrži opis grba i zastave
po pravilima heraldike, te uvjete i način pod kojima predstavničko tijelo
jedinice lokalne samouprave može odobriti uporabu grba i zastave fizičkim
i pravnim osobama,

(2) na posebnom listu papira (format A4) likovno rješenje grba u boji,

(3) na posebnom listu papira (formata A4) prikaz zastave u boji,

(4) pisani akt Hrvatskog državnog arhiva s podacima o povijesnom grbu
i znakovlju jedinice lokalne samouprave.

Članak 6.

Za davanje mišljenja u postupku odobravanja grba i zastave jedinici
lokalne samouprave osniva se Povjerenstvo.

Povjerenstvo ima predsjednika i četiri člana koje čine: diplomirani
pravnik, heraldičar, arhivist, likovni umjetnik i povjesničar.

Predsjednik Povjerenstva je predstavnik Ministarstva uprave.

Predsjednika i članove Povjerenstva imenuje ministar uprave na vrijeme
od četiri godine.

Administrativno-tehničke poslove za Povjerenstvo obavlja tajnik Povjerenstva
kojeg imenuje ministar uprave.

Predsjednik, članovi i tajnik Povjerenstva imaju pravo na novčanu naknadu
za rad u Povjerenstvu.

Naknada se određuje po zahtjevu za davanje odobrenja za grb ili zastavu,
posebno za predsjednika i članove Povjerenstva, a posebno za tajnika.

Iznos novčane naknade iz stavka 4. ovoga članka rješenjem utvrđuje ministar
uprave.

Sredstva za novčane naknade predsjedniku, članovima i tajniku za rad
u Povjerenstvu osigurava jedinica lokalne samouprave koja je podnijela
zahtjev za davanje odobrenja za grb i zastavu.

Članak 7.

Zadaci Povjerenstva su:

(1) davanje ocjene o grbu i zastavi jedinice lokalne samouprave,

(2) prikupljanje i obrada izvora i podataka bitnih za donošenje ocjene
o grbu i zastavi,

(3) stručna pomoć jedinici lokalne samouprave prigodom izrade grba odnosno
zastave.

Članak 8.

Povjerenstvo u odnosu na podnijeti zahtjev jedinice lokalne samouprave
ocjenjuje slijedeće elemente:

(1) ispravnost navoda u podnesenoj dokumentaciji,

(2) odabir i primjerenost simbola,

(3) usklađenost rješenja s heraldičkim pravilima,

(4) ispravnost opisa grba i zastave i

(5) kvalitet likovnog rješenja.

Ocjena se daje u obliku pisanog mišljenja kojim se Povjerenstvo izjašnjava
o pojedinim elementima značajnim za ocjenu grba i zastave i o prihvatljivosti
rješenja u cjelini.

Članak 9.

Predsjednik Povjerenstva priprema, saziva i predsjeda sjednicom Povjerenstva.

Predsjednik Povjerenstva može ovlastiti jednog člana Povjerenstva da
u slučaju njegove spriječenosti ili odsutnosti predsjedava sjednici Povjerenstva.

Povjerenstvo pravovaljano odlučuje i odluke donosi većinom glasova svih
članova Povjerenstva.

O radu Povjerenstva vodi se zapisnik kojega potpisuje predsjednik Povjerenstva.

Članak 10.

Ako Povjerenstvo prilikom razmatranja likovnog rješenja grba i zastave
i ocjenjivanja pojedinih elemenata iz članka 8. Pravilnika utvrdi određene
nepravilnosti, obavijestit će jedinicu lokalne samouprave o tim nepravilnostima
sa stručnim uputama za njihovo otklanjanje.

Članak 11.

Ministarstvo uprave nakon što dobije mišljenje iz stavka 2. članka 8.
ovoga Pravilnika u upravnom postupku utvrđuje jesu li ispunjeni svi propisani
uvjeti i donosi rješenje kojim se daje ili uskraćuje odobrenje jedinici
lokalne samouprave da ima svoj grb odnosno zastavu.

Članak 12.

Na zahtjev jedinice lokalne samouprave može se nakon pravomoćnosti rješenja,
iz članka 11. ovog Pravilnika, izdati i posebna povelja (u tekstu koji
slijedi: grbovnica).

Grbovnica se izrađuje u tri primjerka od kojih po jedan dobiva: jedinica
lokalne samouprave, Hrvatski državni arhiv i Ministarstvo uprave.

Članak 13.

Grbovnica ima oblik knjige s tvrdim koricama presvučenim plavim samtom
s utisnutim državnim grbom na prednjoj strani.

Dimenzije korica grbovnice su 270x350 mm.

U knjizi su četiri lista pergamene ili papira ručne izrade prišiveni
za korice ukrasnom vrpcom preko koje se utiskuje pečat Ministarstva uprave
pod papirom.

Rubovi stranice papira ukrašeni su pleterom, osim prve i zadnje stranice.

Na drugoj stranici se u sredini otiskuje grb jedinice lokalne samouprave
u bojama, a oko grba na rubovima lista u pleteru slike grbova iz krune
hrvatskog državnog grba i to na gornjem dijelu tri, a na donjem dijelu
dva s tim da su poredani redom kao u hrvatskom državnom grbu.

Na trećoj stranici (prva strana drugog lista) gore u sredini nalazi
se hrvatski državni grb primjerene veličine, a ispod toga navodi se tekst
rješenja o dodjeljivanju grba primjereno grafički oblikovan i to: u lijevom
gornjem uglu: Republika Hrvatska, Ministarstvo uprave, brojčana oznaka
rješenja, mjesto i datum izdavanja rješenja; ispod toga: izvod; pa riječ
"rješenje" i izreka rješenja.

Na četvrtoj, petoj i šestoj stranici navodi se preostali dio teksta
rješenja i to: obrazloženje; uputa o pravnom lijeku; potpis ovlaštene osobe,
otisak pečata Ministarstva i kome se rješenje dostavlja.

Na šestoj stranici upisuje se bilješka tijela jedinice lokalne samouprave
o svečanom proglašenju grbovnice s datumom, pečatom i potpisom nositelja
izvršne vlasti (župana za županiju, gradonačelnika za grad i općinskog
načelnika za općinu).

Na sedmoj stranici nalazi se pečat Ministarstva uprave otisnut preko
papira na krajevima vrpce kojima je knjiga prošivena.

Osma stranica, kao i prva ostaje prazna.

Članak 14.

Grbovnica se izrađuje o trošku jedinice lokalne samouprave kod za to
ovlaštene pravne osobe, koja ima tehničke i stručne mogućnosti za njihovu
izradu.

Ministarstvo uprave daje odobrenje pravnoj osobi za izradu grbovnice.

O izrađenim grbovnicama pravna osoba dužna je voditi očevidnik.

Očevidnik iz stavka 3. ovog članka vodi se u obliku knjige koja mora
imati pobrojane stranice, ovjerene od strane Ministarstva uprave.

U očevidniku iz stavka 3. ovog članka unose se slijedeći podaci: redni
broj, naziv jedinice lokalne samouprave i njeno sjedište, broj narudžbe
i datum isporuke.

Članak 15.

Ministarstvo uprave vodi očevidnik o izdanim odobrenjima grba i zastave
jedinicama lokalne samouprave.

Očevidnik iz stavka 1. ovog članka vodi se u obliku knjige formata 420
¤ 297 mm i mora imati pobrojane stranice.

U očevidnik iz stavka 1. ovog članka unose se slijedeći podaci: redni
broj; naziv jedinice lokalne samouprave i njeno sjedište, brojčana oznaka
rješenja kojim se daje odobrenje, datum izdavanja odobrenja, datum uručenja
grbovnice i napomena.

Članak 16.

Tiskarska pomoćna sredstva kojima je izrađen grb jedinice lokalne samouprave
ne smiju se staviti u komercijalnu uporabu bez odobrenja predstavničkog
tijela te jedinice lokalne samouprave.

Članak 17.

Nestanak grbovnice prijavljuje se Ministarstvu unutarnjih poslova.

Članak 18.

Ako se zastava jedinice lokalne samouprave ističe uz zastavu Republike
Hrvatske, tada se zastava jedinice lokalne samouprave nalazi sa desne strane
gledano sa ulice prema zastavama.

Ako se zastava općine ili grada isitče uz zastavu županije, tada se
zastava općine odnosno grada nalazi sa desne strane gledano s ulice prema
zastavama.

Ako se zastava općine ili grada ističe uz zastavu Republike Hrvatske
i zastavu županije tada se zastava županije nalazi sa lijeve strane, a
zastava grada ili općine sa desne strane od zastave Republike Hrvatske
gledano sa ulice prema zastavama.

Članak 19.

Odredbe ovoga Pravilnika odgovarajuće se primjenjuju i na davanje odobrenja
jedinici lokalne samouprave da ima svoju zastavu, s tim da se za zastavu
ne izdaje posebna povelja.

Članak 20.

Postupci pokrenuti za odobravanje grba i zastave jedinice lokalne samouprave
koji nisu okončani do stupanja na snagu ovoga Pravilnika, bit će okončani
po odredbama ovoga Pravilnika.

Članak 21.

Stupanjem na snagu ovoga Pravilnika prestaje važiti Pravilnik o postupku
za utvrđivanje grba i zastave jedinice lokalne samouprave ("Narodne novine",
broj 80/94 i 26/95).

Članak 22.

Ovaj Pravilnik stupa na snagu danom objave u "Narodnim novinama".

Klasa: 017-01/98-01/20
Urbroj: 515-01/98-1
Zagreb, 29. lipnja 1998.

Ministar uprave
**Marijan Ramušćak,** v. r.

Pravilnik, NN 94/1998-1289